Document ID: 32014R0278

KOMISSION TÄYTÄNTÖÖNPANOASETUS (EU) N:o 278/2014,
annettu 19 päivänä maaliskuuta 2014,
asetuksen (EU) N:o 185/2010 muuttamisesta räjähdysainejäämäilmaisinten käytön selkiyttämiseksi, yhdenmukaistamiseksi ja yksinkertaistamiseksi
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisistä siviili-ilmailun turvaamista koskevista säännöistä ja asetuksen (EY) N:o 2320/2002 kumoamisesta 11 päivänä maaliskuuta 2008 annetun Euroopan parlamentin ja neuvoston asetuksen (EY) N:o 300/2008 (1) ja erityisesti sen 4 artiklan 3 kohdan,
sekä katsoo seuraavaa:
(1)
Komission asetuksen (EU) N:o 185/2010 (2) täytäntöönpanosta saatu kokemus on osoittanut, että räjähdysainejäämäilmaisintekniikoiden (ETD) käyttöä koskevien yhteisten perusvaatimusten täytäntöönpanoon liittyviä yksityiskohtaisia sääntöjä on tarpeen muuttaa.
(2)
Räjähdysainejäämäilmaisinten käyttöön liittyviä ilmailun turvaamista koskevia erityistoimenpiteitä olisi selkiytettävä, yhdenmukaistettava tai yksinkertaistettava oikeusvarmuuden parantamiseksi, lainsäädännön tulkinnan yhdenmukaistamiseksi ja ilmailun turvaamista koskevien yhteisten perusvaatimusten täytäntöönpanon parantamiseksi entisestään.
(3)
Muutokset koskevat toimenpiteitä, joissa kuvataan räjähdysainejäämäilmaisinten sallittu käyttö matkustajien, muiden henkilöiden kuin matkustajien, käsimatkatavaroiden, ruumassa kuljetettavien matkatavaroiden, rahdin, postin, lennon aikana käytettävien tarvikkeiden ja lentoasematarvikkeiden turvatarkastuksessa, sekä ETD-turvalaitteiden teknisiä vaatimuksia.
(4)
Sen vuoksi asetusta (EU) N:o 185/2010 olisi muutettava.
(5)
Tässä asetuksessa säädetyt toimenpiteet ovat siviili-ilmailun turvaamista käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EU) N:o 185/2010 liite tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä maaliskuuta 2014.

Labels: 7
8
1